钦定古今图书集成/理学汇编/学行典/第236卷 > 范元琰
## 钦定古今图书集成/理学汇编/学行典/第236卷 > 范元琰

按《梁书处士传》：“范元琰，字伯珪，吴郡钱塘人也。祖悦
之，太学博士征，不至。父灵瑜，居父忧，以毁卒。元琰时
童孺，哀慕尽礼，亲党异之。及长，好学，博通经史，兼精
佛义。然性谦敬，不以所长骄人。家贫，惟以园蔬为业。
尝出行，见人盗其菜，元琰遽退走，母问其故，具以实
答。母问盗者为谁，答曰：‘向所以退，畏其愧耻，今启其
名，愿不泄也’。”于是母子秘之。或有涉沟盗其笋者，元
琰因伐木为桥以渡之，自是盗者大惭，一乡无复草
窃。居常不出城市，独坐如对严宾，见之者莫不改容
正色。沛国刘𤩽深加器异，尝表称之。齐建武二年，始
征为安北参军事，不赴。天监九年，县令管慧辨上言
义行，扬州刺史临川王宏辟命不至。十年，王拜表荐
焉，竟未征。其年卒于家，时年七十。